אוסאמה מלולי

אוסאמה מלולי (בערבית: أسامة الملولي; נולד ב-16 בפברואר 1984) הוא שחיין תוניסאי, הוא אלוף אולימפי (בייג'ינג 2008) ואלוף העולם (רומא 2009) במשחה ל-1500 מטר בסגנון חופשי והאלוף האולימפי (לונדון 2012) בשחייה במים פתוחים ל-10 ק"מ ואלוף העולם (ברצלונה 2013) בשחייה במים פתוחים ל-5 ק"מ. מלולי נולד בתוניס, אך את לימודיו התיכוניים השלים במרסיי. בשל הצטיינותו בשחייה קיבל מלגת לימודים באוניברסיטת דרום קליפורניה. ב-2003 הגיע להישג ראשון בזירה הבינלאומית, כשזכה במדליית הארד במשחה ל-400 מטר מעורב אישי באליפות העולם שנערכה בברצלונה בתוצאה של 4:15.36 דקות. ב-2004 זכה במדליית הזהב במשחה ל-400 מטר מעורב אישי באליפות העולם בבריכות קצרות שנערכה באינדיאנפוליס. בכך היה לשחיין התוניסאי הראשון שזוכה במדליית זהב בתחרות בינלאומית. כן זכה במדליית ארד במשחה לחצי המרחק. בהמשך אותה שנה, סיים במקום החמישי באולימפיאדת אתונה, תוך שהוא קובע שיא אפריקאי חדש - 4:14.49 דקות. ב-2005 זכה בשתי מדליות ארד באליפות העולם שנערכה במונטריאול, במשחים ל-400 מטר מעורב אישי בתוצאה של 4:13.47 דקות וב-400 מטר חופשי בתוצאה של 3:46.08 דקות. כן זכה ב-3 מדליות זהב במשחקי הים התיכון שנערכו באלמריה: במשחים ל-200 מטר ול-400 מטר מעורב אישי, ובמשחה ל-800 מטר חופשי. באליפות העולם שנערכה במלבורן ב-2007 זכה מלולי במדליית זהב במשחה ל-800 מטר חופשי בתוצאה של 7:46.95 דקות, ובמדליית כסף במשחה ל-400 מטר חופשי בתוצאה 3:45.12 דקות. בנוסף, סיים במקום הרביעי במשחה ל-400 מטר מעורב אישי בתוצאה של 4:11.68 דקות. עם זאת, בבדיקות לגילוי סמים, התברר כי נטל אמפטמין. בעקבות זאת נלקחו ממנו המדליות, והוא הושעה מפעילות ספורטיבית לתקופה של 18 חודשים שתחילתה ב-30 בנובמבר 2006, וכל הישגיו מאז נשללו ממנו. תקופת ההשעיה הסתיימה ב-2008, ומלולי יכול היה להשתתף באולימפיאדת בייג'ינג. במשחה ל-1500 מטר חופשי הפתיע מלולי וזכה במדליית הזהב תוך שהוא קובע שיא אפריקאי חדש בתוצאה של 14:40.84 דקות. מלולי גבר על שיאן העולם והאלוף האולימפי גרנט האקט מאוסטרליה ועל ראיין קוקריין מקנדה, ששברו כבר בשלב המוקדמות את השיא האולימפי. בכך מנע מהאקט לעשות היסטוריה ולזכות שלוש פעמים ברציפות במשחה זה. בנוסף, הוא סיים במקום החמישי במשחה ל-400 מטר חופשי, וגם בו קבע שיא אפריקאי חדש (3:43.45 דקות). באליפות העולם שנערכה ברומא ב-2009 זכה במדליית זהב במשחה 1500 מטר חופשי בתוצאה 14:37.28 דקות, התוצאה השנייה בטיבה בהיסטוריה דאז לאחר שיאו של האקט. בנוסף קבע תוצאה טובה משיא העולם ב-800 מטר חופשי כשסיים את המשחה בזמן של 7:35.27 דקות, אך הגיע רק שני לאחר הסיני ז'אנג לין. במשחה ל-400 מטר חופשי זכה במדליית כסף בזמן של 3:41.11 דקות. באליפות העולם בשחייה בבריכת 25 מטר שנערכה בדובאי ב-2010 זכה מלולי במדליית זהב במשחה ל-1500 מטר חופשי (14:24.16 דקות), במדליית כסף במשחה ל-400 מטר מעורב אישי (3:57.40 דקות) ובמדליות ארד במשחים ל-200 מטר חופשי (1:42.02 דקות) ול-400 מטר חופשי (3:38.17 דקות). באליפות העולם שנערכה בשאנגחאי ב-2011 סיים מלולי במקום הרביעי במשחה ל-800 מטר חופשי, במקום השביעי במשחה ל-400 מטר חופשי, ובמקום ה-15 במשחה ל-1500 מטר חופשי. באולימפיאדת לונדון (2012) זכה מלולי במדליית זהב בשחייה במים פתוחים ל-10 ק"מ בתוצאה של 1:49:55.1 שעות, לפני תומאס לורץ מגרמניה (1:49:58.5 שעות) וריצ'רד ויינברגר מקנדה (1:50:00.3 שעות). שבוע לפני כן, הוא זכה במדליית ארד במשחה ל-1500 מטר חופשי בתוצאה 14:40.31 דקות, אחרי סון יאנג מסין שקבע שיא עולם חדש של 14:31.02 דקות וראיין קוקריין מקנדה שקבע שיא אמריקה חדש של 14:39.63 דקות, ולא הצליח להגן על תוארו האולימפי. מלולי הוא השחיין הראשון בהיסטוריה שהצליח לזכות במדליה אולימפית הן בבריכה והן במים פתוחים. באליפות העולם שנערכה בברצלונה בשנת 2013 זכה מלולי בשתי מדליות, זהב וארד. מדליית זהב במשחה ל-5 ק"מ בתוצאה של 53:30.4 דקות, לפני אריק הדלין מקנדה (53:31.6 דקות) ותומאס לורץ (53:32.2 דקות) ומדליית ארד במשחה ל-10 ק"מ בתוצאה של 1:49:19.2 שעות, אחרי ספירידון יאניוטיס מיוון (1:49:11.8 שעות) ותומאס לורץ (1:49:14.5 שעות). נוסף לכך, הוא סיים במקום שמיני במשחה ל-800 מטר חופשי בתוצאה של 7:52.79 דקות, בשלב המוקדמות הוא קבע תוצאה של 7:50.77 דקות ועלה מהמקום החמישי ובמקום 11 במשחה ל-1500 מטר חופשי בתוצאה של 15:07.89 דקות. באולימפיאדת טוקיו (2020) סיים מלולי במקום 20 במשחה מים פתוחים ל-10 ק"מ בתוצאה של 1:56:33.3 שעות. מדיה וקבצים בנושא אוסאמה מלולי בוויקישיתוף אוסאמה מלולי, ברשת החברתית פייסבוק אוסאמה מלולי, ברשת החברתית אקס (טוויטר) אוסאמה מלולי, ברשת החברתית אינסטגרם אוסאמה מלולי, ברשת החברתית LinkedIn אוסאמה מלולי, באתר הוועד האולימפי הבין-לאומי אוסאמה מלולי, באתר olympedia.org אוסאמה מלולי, באתר Swimrankings אוסאמה מלולי באתר אוניברסיטת דרום קליפורניה.